World of Warcraft
World of Warcraft er et verdensberømt MMORPG-spil, hvis massive fantasyunivers befolkes af tusindvis af spillere samtidig over internettet. Spillet blev lanceret af Blizzard Entertainment i 2004 på tiåret for udgivelsen af Warcraft, et strategispil hvis verden og historie fortælles videre i World of Warcraft.
Spillets popularitet toppede i 2010 med cirka 12 millioner aktive abonnenter globalt. Selv om antallet er faldet, og spillet snart kan fejre tyveårsjubilæum, fortsætter udviklerne med at udgive omfattende udvidelsespakker hvert andet år, og spillet nyder stor popularitet den dag i dag.
I World of Warcraft skaber spilleren sin egen karakter ud fra en række velkendte fantasyracer og -klasser såsom henholdsvis orcs og elves samt mages og warriors. Spilleren udvikler og forbedrer sin karakters udstyr og evner ved at nedkæmpe fjender og løse quests rundt om i spillets verden, Azeroth. Da det foregår online, lægges der i høj grad vægt på samarbejde mellem spillere, idet racerne og klassernes alle har forskellige egenskaber.
I 2014 rundede World of Warcraft 100 millioner registrerede kontoer, inklusive kontoer uden aktivt abonnement. Der kan ikke herske meget tvivl om, at spillet revolutionerede sin genre, ikke mindst ved at normalisere den abonnementsmodel, hvorved spillere må betale et månedligt beløb for at få adgang.
De syv udvidelsespakker består af The Burning Crusade (2007), Wrath of the Lich King (2008), Cataclysm (2010), Mists of Pandaria (2012), Warlords of Draenor (2014), Legion (2016), Battle for Azeroth (2018), Shadowlands (2020) og Dragonflight (2022).
Blizzard Entertainment relancerede i 2019 det originale spil – af fans typisk omtalt som vanilla-spillet – under titlen World of Warcraft Classic. Dermed genoptager de det oprindelige udvidelsesforløb sideløbende med hovedspillet, således at Classic-spillere med tiden får adgang til de samme udvidelsespakker.